CELEX: 31996D0411
Language: ro
Date: 1996-06-25 00:00:00
Title: Decizia Consiliului din 25 iunie 1996 privind îmbunătățirea statisticilor agricole comunitare

03/Volumul 19
            
            
               RO
            
            
               Jurnalul Ofícial al Uniunii Europene
            
            
               74
            
         31996D0411
   
               L 162/14
            
            
               JURNALUL OFÍCIAL AL UNIUNII EUROPENE
            
            
               
            
         
      DECIZIA CONSILIULUI
   
   din 25 iunie 1996
   privind îmbunătățirea statisticilor agricole comunitare
   (96/411/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 43,
   având în vedere propunerea Comisiei (1),
   având în vedere avizul Parlamentului European (2),
   având în vedere Decizia 93/464/CEE a Consiliului din 22 iulie 1993 privind programul-cadru de acțiuni prioritare în domeniul informațiilor statistice în perioada 1993-1997 (3), în special articolul 4 litera (a),
   întrucât programul-cadru 1993-1997 prevăzut în Decizia 93/464/CEE stabilește, inter alia, necesitatea unei utilizări mai eficiente a resurselor consacrate statisticilor agricole prin punerea în aplicare a rezultatelor unei operațiuni de evaluare efectuate conform programului statistic anterior prevăzut în Rezoluția Consiliului din 19 iunie 1989 privind punerea în aplicare a unui plan de acțiuni prioritare în domeniul informațiilor statistice: Programul statistic al Comunităților Europene (1989-1992) (4);
   întrucât această evaluare a identificat principalele aspecte privind schimbările care trebuie întreprinse în statisticile agricole comunitare;
   întrucât aceste schimbări includ unele dintre principalele domenii în care se pot face economii și în care există necesități noi sau crescânde; întrucât aceste schimbări trebuie să respecte principiile generale stabilite;
   întrucât adaptările naționale trebuie să fie coordonate la nivelul Comunității, pentru a se asigura că:
   
               (a)
            
            
               informațiile rămân suficient de valabile în cazul fiecărui stat membru și sunt comparabile între statele membre;
            
         
               (b)
            
            
               modificările necesare aduse la legislația Consiliului pot fi identificate, pregătite și propuse de către Comisie în timp util și, în plus, Comisia aprobă normele de punere în aplicare a legislației Consiliului în timp util;
            
         
               (c)
            
            
               este adecvată efectuarea unor studii metodologice de către diferite state membre pentru stabilirea unor modalități eficiente de satisfacere a noilor necesități de informare;
            
         
               (d)
            
            
               programarea activităților naționale ia în considerare interesele colective comunitare;
            
         
               (e)
            
            
               resursele financiare ale Comunității care facilitează desfășurarea acestui program sunt utilizate ca supliment pe lângă alte resurse naționale și în modul cel mai eficient;
            
         întrucât cele mai bune mijloace de obținere a acestei coordonări constau într-o structură formală care permite ca preferințele și constrângerile tehnice să fie luate în considerare în mod colectiv și să se facă alegeri care conciliază interesele naționale și comunitare;
   întrucât este necesară o contribuție financiară din partea Comunității acordată statelor membre, în conformitate cu necesitățile obiective ale acestora, în vederea facilitării adaptărilor necesare;
   întrucât, pentru a se realiza economiile preconizate, pot fi necesare adaptări la punerea tehnică în aplicare a anumitor anchete; întrucât astfel de adaptări sunt permise numai sub rezerva unor garanții adecvate;
   întrucât ar trebui să se adopte o dispoziție privind o posibilă extindere a prezentei decizii în contextul următorului program-cadru privind acțiunile prioritare în domeniul informațiilor statistice referitoare la perioada de după 1997;
   întrucât repartizarea sarcinilor între Comisie și statele membre este conformă în totalitate cu principiul subsidiarității,
   ADOPTĂ PREZENTA DECIZIE:
   Articolul 1
   Scopul
   În vederea optimizării modului în care statisticile agricole comunitare satisfac necesitățile de informare care rezultă în urma reformei politicii agricole comune, statele membre adoptă, în limitele impuse de resursele disponibile, măsuri corespunzătoare de adaptare a sistemului lor național de statistici agricole. În acest sens, ele țin cont de ariile de lucru stabilite în anexele I și II la prezenta decizie și de obiectivele, caracteristicile și criteriile stabilite în anexa III.
   Articolul 2
   Rolul Comisiei
   Comisia, acționând în acord cu statele membre:
   
               (a)
            
            
               stabilește un plan comun de coordonare a activității și un cadru general pentru descrierile metodologice necesare;
            
         
               (b)
            
            
               controlează comparabilitatea și calitatea datelor;
            
         
               (c)
            
            
               identifică și pune în aplicare acțiuni la nivel comunitar care sunt importante în sensul prezentei decizii.
            
         Articolul 3
   Cadrul temporal și procedural
   Procesul de adaptare a statisticilor agricole comunitare prevăzut în articolul 1 începe în perioada 1996-1997. Acesta este coordonat de Comisie prin planuri tehnice de acțiune, prevăzute în articolul 4. După această perioadă, Consiliul poate hotărî cu privire la o prelungire în conformitate cu propunerile Comisiei prevăzute în articolul 11.
   Articolul 4
   Planuri tehnice de acțiune pentru statisticile agricole
   (1)   Comisia stabilește anual un plan tehnic de acțiune pentru statisticile agricole în conformitate cu procedura prevăzută în articolul 10. Aceste planuri includ acțiuni efectuate de către statele membre în conformitate cu articolul 1. Resursele disponibile se utilizează astfel încât să se amelioreze cât mai mult posibil raportul cost-eficiență al statisticilor agricole comunitare pentru respectarea normelor prevăzute în legislația comunitară, a acordurilor informale și a noilor necesități de informare.
   (2)   Fiecare plan tehnic anual de acțiune include o declarație detaliată a activității pentru anul următor și o programare orientativă pentru următorii doi ani. Când se întocmește planul, trebuie să se țină cont de:
   
               (a)
            
            
               obligațiile existente pentru anii în discuție, de exemplu, lista și frecvența anchetelor comunitare care trebuie efectuate de către statele membre și alte informații care trebuie furnizate Comisiei;
            
         
               (b)
            
            
               informațiile scrise de la statele membre prevăzute în articolul 5 literele (b) și (c);
            
         
               (c)
            
            
               resursele necesare pentru fiecare dintre acțiunile avute în vedere și resursele disponibile.
            
         Articolul 5
   Rapoartele statelor membre
   Statele membre depun, până la 31 martie cel târziu în fiecare an (anul n):
   
               (a)
            
            
               un raport restrâns privind punerea în aplicare a acțiunilor convenite pentru anul anterior (anul n-1);
            
         
               (b)
            
            
               o descriere succintă a diferitelor acțiuni propuse în planul pentru anul următor (anul n + 1);
            
         
               (c)
            
            
               notificarea activităților majore planificate sau propuse pentru următorii doi ani (anii n + 2 și n + 3) care sunt relevante în sensul prezentei decizii.
            
         Descrierea trebuie să includă schimbările avute în vedere pentru metodologia de punere în aplicare, activitatea efectuată, prognozarea dificultăților și propunerile pentru depășirea lor, implicațiile asupra resurselor naționale și comunitare și propunerile de ameliorare la nivel comunitar. Trebuie să se identifice acțiunile care necesită sprijin financiar comunitar.
   Conform procedurii prevăzute în articolul 10, Comisia întocmește formulare standard simplificate în vederea facilitării realizării acestor prezentări.
   Articolul 6
   Dispoziții financiare
   (1)   Comunitatea contribuie la cheltuielile realizate de statele membre în efectuarea adaptărilor la nivelul sistemelor agricole naționale sau la cheltuielile care sunt necesare pentru activitățile de pregătire legate de noile necesități sau de necesitățile crescânde care fac parte dintr-un plan tehnic de acțiune.
   (2)   Comisia stabilește anual suma contribuției pentru statele membre, în strânsă legătură cu planul tehnic de acțiune și în conformitate cu procedura prevăzută în articolul 10.
   (3)   Contribuția este pusă la dispoziția statelor membre în fiecare an după depunerea și aprobarea de către Comisie a raportului anual privind punerea în aplicare, pe parcursul ultimului an, a acțiunii preconizate. Comisia trebuie să efectueze orice verificări la fața locului, pe care le consideră necesare, în colaborare cu autoritățile competente ale statelor membre.
   Articolul 7
   Flexibilitate
   În cazul în care este necesară atingerea scopurilor prezentei decizii și pe durata planului tehnic de acțiune, Comisia, hotărând în conformitate cu procedura prevăzută în articolul 10, poate aproba cererea unui stat membru de a i se permite să adapteze unul sau mai multe dintre următoarele caracteristici ale sondajelor statistice agricole menționate în anexa IV: regiuni acoperite, subdiviziuni teritoriale, definiții, metodologia sondajului, data sondajului, lista caracteristicilor și mărimea claselor.
   Articolul 8
   Adaptarea la schimbările de circumstanțe
   Comisia poate modifica anexa I (domeniile statistice în care sunt identificate economii potențiale) și anexa II (domeniile statistice în care există necesități noi sau crescânde) conform procedurii prevăzute în articolul 10. Comisia informează Consiliul și Parlamentul European cu privire la aceste modificări.
   Articolul 9
   Rolul Comitetului permanent pentru statistică agricolă
   Comitetul permanent pentru statistică agricolă înființat prin Decizia 72/279/CEE (5) trebuie să se întrunească cel puțin o dată pe an pentru a discuta următoarele:
   
               (a)
            
            
               rapoartele întocmite de către statele membre privind desfășurarea programului în anul precedent;
            
         
               (b)
            
            
               acțiunile propuse de către statele membre pentru anul următor și prevederile pentru următorii doi ani;
            
         
               (c)
            
            
               planul tehnic de acțiune pentru anul următor;
            
         
               (d)
            
            
               contribuția financiară a Comunității prevăzută în articolul 6;
            
         
               (e)
            
            
               posibile modificări aduse anexelor I și II.
            
         Articolul 10
   Măsuri necesare de punere în aplicare
   Comisia adoptă măsurile necesare punerii în aplicare a prezentei decizii. Comisia este asistată de Comitetul permanent pentru statistică agricolă, denumit în continuare „comitet”.
   Reprezentantul Comisiei înaintează comitetului un plan al măsurilor care trebuie adoptate. Comitetul își dă avizul cu privire la acest raport în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută în articolul 148 alineatul (2) din Tratat pentru deciziile pe care Consiliul trebuie să le adopte la propunerea Comisiei. În cadrul comitetului, voturile reprezentanților statelor membre sunt ponderate conform articolului menționat anterior. Președintele nu participă la vot.
   Comisia adoptă măsurile preconizate, dacă acestea sunt conforme cu avizul comitetului.
   Dacă măsurile preconizate nu sunt conforme cu avizul comitetului sau în absența avizului, Comisia prezintă Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată.
   Dacă în termen de trei luni de la data prezentării la Consiliu, acesta nu hotărăște, măsurile propuse sunt adoptate de Comisie.
   Articolul 11
   Raportul
   Până la 1 noiembrie 1997, Comisia, după consultarea Comitetului permanent pentru statistică agricolă, întocmește un raport privind progresul prezentei decizii, pe care îl prezintă Consiliului și Parlamentului European, însoțit, dacă este cazul, de propuneri privind extinderea ei.
   Articolul 12
   Prezenta decizie se adresează statelor membre.
   
      Adoptată la Luxemburg, 25 iunie 1996.
      
         
            Pentru Consiliu
         
         
            Președintele
         
         M. PINTO
         
      
   
   
      (1)  JO C 336, 14.12.1995, p. 6.
   
      (2)  Aviz emis la 24 mai 1996 (JO C 166, 10.6.1996).
   
      (3)  JO L 219, 28.8.1993, p. 1.
   
      (4)  JO C 161, 28.6.1989, p. 1.
   
      (5)  JO L 179, 7.8.1972, p. 2.
   ANEXA I
   Domeniile statistice în care se identifică economii potențiale (1)
   
   1.   Anchete privind structura exploatațiilor: simplificarea și restructurarea listei de caracteristici, mai ales pentru anchete intermediare.
   2.   Anchete privind suprafețele viticole: simplificarea programului de tabele statistice.
   3.   Anchete privind pomii fructiferi: reducerea obligațiilor legate de anchetele intermediare.
   4.   Indexul venitului agricol: eliminarea primelor estimări separate în octombrie și eliminarea oricăror detalii de importanță secundară.
   5.   Venitul total al unităților agricole: o flexibilitate mai mare la nivelul frecvenței și al conceptelor țintă.
   6.   Anchete privind animalele: aplicarea conceptului agriflex, de exemplu, adaptarea frecvenței anchetelor la numărul de șepteluri din fiecare stat.
   7.   Statistici privind unitățile de prelucrare a laptelui: eliminarea statisticilor săptămânale, a statisticilor privind cazeina, reducerea anumitor statistici anuale și simplificarea statisticilor privind unitățile de prelucrare a laptelui.
   
      (1)  În revizuirea statisticilor agricole efectuate conform Programului de statistică al Comunităților Europene 1989-1992. Unele dintre economiile identificate au fost deja puse în aplicare de la începerea acestui exercițiu.
   ANEXA II
   Domeniile statistice în care se înregistrează nevoi noi sau crescânde (1)
   
   Subiecte
   1.   Anchete ale structurii exploatațiilor: adaptarea listei caracteristicilor pentru a lua în considerare noile necesități (activități în afara unității, indicatori de agromediu, o analiză geografică mai detaliată, mai ales pentru anchetele de bază).
   2.   Estimări rapide ale previziunilor de însămânțare și de plantare la începutul iernii pentru recoltele principale.
   3.   Optimizarea și furnizarea rapidă a statisticilor de producție în anumite sectoare (fructe și legume, vin, ouă și păsări de curte, flori).
   4.   Optimizarea statisticilor privind consumul și nivelurile stocurilor și modificări pentru produsele principale având în vedere producția curentă a balanțelor de furnizare la nivel european.
   5.   Hrana șeptelurilor: prevenirea anumitor întârzieri în balanța de furaje.
   6.   Dezvoltarea unor statistici comunitare mai armonizate privind fondul forestier.
   7.   Ameliorarea statisticilor prețurilor agricole: noua selectare a seriilor de prețuri agricole absolute ținând cont de progresul tehnic și de schimbările economice.
   Metodologie
   8.   Metode noi și optimizate pentru a permite statelor membre să respecte, într-o manieră mai eficientă, necesitățile de informare existente și pe cele noi, de exemplu anchete rapide, informații administrative, eșantioane, evaluare la distanță.
   
      (1)  Identificate în revizuirea statisticilor agricole efectuate conform Programului de statistică al Comunităților Europene 1989-1992.
   
      N.B.: Toate obligațiile statistice noi constituie obiectul unui instrument legal separat al Consiliului.
   ANEXA III
   OBIECTIVE, CARACTERISTICI ȘI CRITERII ALE SISTEMULUI COMUNITAR DE STATISTICĂ AGRICOLĂ
   Îmbunătățire constantă
   1.   Statisticile agricole comunitare optimizează permanent raportul cost-eficiență și capacitatea lor de a satisface nevoile statistice comunitare și ale țărilor terțe.
   Verificarea comparabilității pozitive
   2.   Statisticile agricole comunitare implică o verificare continuă a calității pentru a asigura pertinența informațiilor în raport cu necesitățile cărora le sunt asociate. Și anume, statelor membre li se poate solicita să informeze Comisia și alte state membre cu privire la metodele statistice utilizate și la caracterul pertinent al acestora.
   Obligația de răspuns
   3.   Statisticile agricole comunitare impun o obligație minimă de răspuns, în vederea îndeplinirii necesităților de informare.
   Concordanța dintre statisticile agricole și cele privind alte activități
   4.   Îmbunătățirea statisticilor agricole comunitare facilitează:
   
               (a)
            
            
               realizarea unor statistici din alte domenii;
            
         
               (b)
            
            
               contribuirea la sistemele statistice generale;
            
         
               (c)
            
            
               utilizarea sistemului de statistică agricolă pentru colectarea datelor statistice necesare în alte domenii.
            
         Complementaritatea dintre Comunitate și nivelurile naționale
   5.   Sistemele naționale agricole de statistică pot colecta și trimite Comisiei date care nu au fost furnizate, în mod formal, la nivelul Comunității. În mod similar, anumite aplicații dezvoltate direct la nivel comunitar (de exemplu, Eurofarm, SPEL) pot fi utilizate pentru a furniza statelor membre informații care nu sunt disponibile la nivel național.
   Concentrarea asupra celor mai importante aspecte
   6.   Cantitatea de informații pe care o furnizează fiecare stat membru poate varia în funcție de importanța fenomenului acoperit la nivel regional, național sau comunitar.
   Abordarea națională cea mai eficientă
   7.   Statele membre pot colecta date primare printr-o metodă statistică mai eficientă, având în vedere definirea, termenele limită și nivelul de exactitate impus (obiect al verificării la care se face trimitere la punctul 2).
   Îmbunătățirea
   8.   Normele comunitare detaliate stabilite prin numeroase instrumente legale ale Comunității și acorduri neoficiale nu constituie în sine o structură îmbunătățită. Fiecare stat membru trebuie să asigure faptul că sistemul său național de statistică agricolă este adaptat și răspunde într-un mod optim normelor comunitare. Normele comunitare nu trebuie să împiedice inutil îmbunătățirea la nivel național.
   ANEXA IV
   PRINCIPALELE REGULAMENTE ȘI DIRECTIVE ALE CONSILIULUI PRIVIND STATISTICILE AGRICOLE
   
               Directiva 72/280/CEE a Consiliului
            
            
               din 31 iulie 1972 privind anchetele statistice care trebuie efectuate de statele membre cu privire la lapte și la produsele lactate
               (JO L 179, 7.8.1972, p. 2).
            
         
               Directiva 76/625/CEE a Consiliului
            
            
               din 20 iulie 1976 privind anchetele statistice care trebuie desfășurate de statele membre pentru a determina potențialul de producție al plantațiilor anumitor specii de pomi fructiferi
               (JO L 218, 11.8.1976, p. 10).
            
         
               Directiva 93/23/CEE a Consiliului
            
            
               din 1 iunie 1993 privind anchetele statistice care trebuie efectuate în domeniul producției de porcine
               (JO L 149, 21.6.1993, p. 1).
            
         
               Directiva 93/24/CEE a Consiliului
            
            
               din 1 iunie 1993 privind anchetele statistice care trebuie efectuate în domeniul producției de bovine
               (JO L 149, 21.6.1993, p. 5).
            
         
               Directiva 93/25/CEE a Consiliului
            
            
               din 1 iunie 1993 privind anchetele statistice care trebuie efectuate în domeniul producției de ovine și caprine
               (JO L 149, 21.6.1993, p. 10).
            
         
               Regulamentul (CEE) nr. 2782/75 al Consiliului
            
            
               din 29 octombrie 1975 privind producția și comercializarea ouălor pentru incubație și a puilor de fermă
               (JO L 282, 1.11.1975, p. 100).
            
         
               Regulamentul (CEE) nr. 357/79 al Consiliului
            
            
               din 5 februarie 1979 privind anchetele statistice pentru suprafețele viticole
               (JO L 54, 5.3.1979, p. 124).
            
         
               Regulamentul (CEE) nr. 571/88 al Consiliului
            
            
               din 29 februarie 1988 privind organizarea de anchete comunitare privind structura exploatațiilor agricole între 1988 și 1997
               (JO L 56, 2.3.1988, p. 1).
            
         
               Regulamentul (CEE) nr. 837/90 al Consiliului
            
            
               din 26 martie 1990 privind informațiile statistice care trebuie furnizate de către statele membre cu privire la producția de cereale
               (JO L 88, 3.4.1990, p. 1).
            
         
               Regulamentul (CEE) nr. 959/93 al Consiliului
            
            
               din 5 aprilie 1993 privind informațiile statistice care trebuie furnizate de către statele membre cu privire la produsele recoltate, altele decât cerealele
               (JO L 98, 24.4.1993, p. 1).